Nóg drie polisiebeamptes in VSA doodgeskietPolisiebeamptes Sondag op die toneel in Baton Rouge, Louisiana waar drie polisiebeamptes doodgeskiet en drie gewond is. Foto: Scott Clause/The Daily Advertiser via AP Supt.kol. Mike Edmonson, woordvoerder van die polisie, het aan die media gesê die skieter was “ŉ hele paar minute” in ŉ skietgeveg met die polisie betrokke. Hy is uiteindelik op die toneel doodgeskiet. ŉ Plaaslike koerant The Advocate het die skieter as Gavin Eugene Long (29) geïdentifiseer. Volgens die owerhede word daar na nog twee verdagtes gesoek. Die polisiebeamptes wat doodgeskiet is, is later as Montrell Jackson (32), Matthew Gerald (41) en Brad Garafola (45) geïdentifiseer. Die skietvoorval in Baton Rouge volg slegs tien dae nadat daar tydens betogings in Dallas op polisiebeamptes losgebrand is. Vyf polisiebeamptes is doodgeskiet, terwyl ses beamptes en een lid van die publiek gewond is. Die aanvaller is later deur die polisie doodgeskiet. Pres. Barack Obama het Sondag se skietvoorval ten sterkste veroordeel. “Vir die tweede keer in twee weke is polisiebeamptes, wat elke dag hul lewe vir ons in gevaar stel, in ŉ lafhartige en verwerplike aanval doodgemaak. Dít is aanvalle op staatsbeamptes, op die gereg en op ŉ beskaafde samelewing en dit moet end kry,” het Obama gesê. “Hierdie aanvalle is die werk van lafaards wat nie namens enigiemand praat nie. Die aanvalle maak niks reg nie en bevorder geen sake nie.”